### Beslutningstema

I denne sag træffes beslutning om godkendelse af et budget til omlægning og renovering af en vej til en erhvervsgrund ved [adresse] i Tønder.

### Historik

Kommunalbestyrelsen godkendte på møde den 31. marts 2022 under pkt. 25 at sælge 26.000 m² af matr. 3870 Tønder. Salgsindtægten skulle tilføres jordforsyningens anlægsramme, der skulle finansiere eventuelle omkostninger i forbindelse med ændringen af adgangsvejens status til offentlig vej.

### Sagsfremstilling

Tønder Kommune har solgt en erhvervsgrund øst for Renseanlægget på [adresse] i Tønder på ca. 22.000 m² af matr. 3870 Tønder. Ved salg af grunden er det aftalt, at vejforløbet omlægges, og samtidig renoveres vejen.

Drift -Teknik & Miljøafdelingen har haft opgaven udbudt i licitation til 2 bydende. Det laveste tilbud, der kom ind, er på 0,993 mio. kr. Hertil skal tillægges 15 % af anlægsudgifterne til tilsyn og uforudsete udgifter, i alt 148.900 kr. Det forventes, at den samlede udgift bliver 1,142 mio. kr.

Ved at ændre vejens status til offentlig vej, er det kommunens ansvar, at den sikkerhedsmæssigt er forsvarlig. Vejprojektet har været sendt til politiets godkendelse. Der har været særlige krav om vigepladser for at imødekomme de trafiksikkerhedsmæssige forhold, når modkørende trafik skal gennem svinget. Alternativet med en endnu bredere kørebanebredde har afdelingen Drift -Teknik & Miljø skønnet ville være en dyrere løsning.

Indtægten for salget af grunden har været 0,5 mio. kr. Det foreslås derfor, at udgiften til ændring af vejforløbet finansieres ved salg af grunden, samt indtægten fra salg af andre erhvervsjorde i Kommunen.

### Økonomi

Forventede udgifter til omlægning af vejforløb 1,142 mio. kr. ekskl. moms.

### Lovgrundlag

Byplanvedtægt 14.

### Indstilling Direktionen indstiller,

|  |  |
| --- | --- |
| at | vejforløbet til matr. 3870c og 3870b Tønder omlægges og renoveres, |
| at | der gives en anlægsbevilling og frigives et rådighedsbeløb på 1,142 mio. kr., |
| at | beløbet finansieres af jordforsyningens anlægsramme, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 18. april 2024, pkt. 20:

Indstillingen anbefales.

### Beslutning

Indstillingen godkendt.